František Jurišič

**František Jurišič** (* 18. február 1942, Nitra) je slovenský režisér animovaných filmov a vysokoškolský pedagóg.

## Život
### Štúdium a začiatky
Vyštudoval na Vysokej škole technickej v Bratislave odbor architektúra a územné plánovanie. Už tu sa zaujíma o filmové umenie – návštevník filmového klubu a člen klubu MG, kde nakrúcali študentské "spravodajstvo" (občasníky a filmy určené pre domáce súťaže tvorivosti). V spolupráci s Gejzom Kendym nakrútil experimentálny poetický film o zanikajúcich častiach starej Bratislavy s názvom Plynová lampa z roku 1965. Snímka bola na súťaži ocenená. K animovanému filmu ho "pritiahli" aj projekcie snímok Normana McLarena počas Dní kanadského filmu. Po absolvovaní vysokej školy sa zamestnal vo vyštudovanom odbore a súbežne sa venoval amatérskej filmovej činnosti.

### Animovaný film
Takmer všetky jeho diela vznikli (okolo 140) v dramaturgickej spolupráci s STV. Pre cyklus večerníčkov pravidelne pripravoval samostatné tituly, ale aj viacdielne seriály. Do popredia dáva pohyb, akciu a gradáciu príbehu prispôsobuje detskému pohľadu tak, aby sa v ňom dokázali orientovať. Kombinuje hru, fantáziu, jemný a láskavý humor, jednoduché rozprávanie. Animáciou deformuje a mení veľkosť, tvar, charakter protagonistov. Jeho najčastejšími spolupracovníkmi boli Koloman Leššo a Štefan Martauz. Venoval sa predovšetkým bábkovej animácii, v ktorej striedal rôzne typy materiálu. Boli ním napríklad drevo, papier, hlina, keramika, no predovšetkým plastelína. Animovanie plastelíny (tzv. claymation) bolo vtedy v rámci slovenského animovaného filmu unikátne. Jeho prvé filmy výrazne napodobňovali grotesku. Prvý animovaný pokus bol inšpirovaný obrázkom Viktora Kubala, na ktorom bolo dopravné lietadlo s latrínou na krídle. Okrem Kubala označuje za inšpiračný zdroj tiež diela Břetislava Pojara. V rokoch aktívnej tvorby pracoval na plný úväzok v animovanom štúdiu Krátkeho filmu Koliba. Od roku 1985 prednášal na Vysokej škole výtvarných umení a od roku 1993 na Vysokej škole múzických umení v ateliéri animovaného filmu. Ako animátor sa podieľal na niektorých častiach *Bratislavských rozprávok*(1991). S dvadsiatimi poprednými svetovými tvorcami animovaného filmu sa podieľal na vzniku spoločného filmu k storočnici kinematografie. Posledným vlastným veľkým projektom je film Ekomorfóza, kde (už ako z názvu vyplýva) ide do popredia téma ekológie a ekologickej katastrofy. Zobrazuje vývoj od rajskej záhrady až po "nektropolis". Kameramanom je Otto Geyer a animátorom Štefan Martauz. Film vznikol s podporou ministerstva kultúry a programu Pro Slovakia. Jurišič tu prvýkrát využíva možnosti digitálnych technológií a to vo zvukovej postprodukcii.

## Výber z filmografie
* 1975: *Ako slniečku trhali zuby*,
* 19781984 *[[Bol raz jeden tato]]* (inšpirované príbehmi Tomáša Janovica, animácia papiera),
* 1979: *Mona Líza* (reklama),
* 1979: *Flaumi I., II.* (reklama),
* 1980: *Champion I., II.* (reklama),
* 19801989 *[[Delfín Filík]]*,
* 1982: *Múdre prasiatko* (11 min.; réžia F. Jurišič, hudba Ali Brezovský, zvuk Csaba Török),
* 1983:
** *Figúrky a figuríny* (claymation, 6 min.; réžia F. Jurišič, scenár F. Jurišič a Koloman Leššo, kamera Milan Peťovský, hudba Jozef Slovák, strih Peter Beňovský, zvuk Štefan Šváňa),
** *Nočná rozprávka* (živý herec so svetom oživených predmetov),
* 19841991: *[[Najmenší hrdinovia|Najmenší hrdinovia I., II.]]* (animácia dreva),
* 1985: *Ki-ki-ri-kí* (claymation, 7 min.; réžia F. Jurišič, zvuk Juraj Solan),
* 1986: *Domáca úloha* (8 min.; réžia a scenár F. Jurišič, kamera M. Peťovský, hudba A. Brezovský, strih Eva Gubčová, zvuk J. Solan),
* 1987:
** *Chlapček s čiapkou* (5 min.; réžia a scenár F. Jurišič, kamera Milan Peťovský, hudba J. Slovák, strih E. Gubčová, zvuk J. Solan, herec – vyp. Miroslav Noga),
** *Kúzelník Viktor Kubal* (dokumentárny film),
* 1988:
** *Letí, letí... tanier letí* (bábkový film, 19 min.; réžia F. Jurišič, scenár F. Jurišič a Štefan Martauz, kamera M. Peťovský, hudba J. Slovák, strih E. Gubčová, zvuk J. Solan).
** *Videosalón Viktora Kubala* (dokumenárny film)
* 1990: *Objekty*,
* 19921993: *Papierová Kika* (animácia papiera),
* 19931994: *[[Hlinené rozprávky]]*,
* 19931995: *[[Zvonček a Margarétka]]*,
* 19971999: *[[Hlinené rozprávky|Hlinené rozprávky II.]]*,
* 1999: *Filmár Rudo Urc* (dokumentárny film).

## Literatúra
* Václav Macek, Jelena Paštéková, *Dejiny slovenskej kinematografie*, (Martin: Osveta, 1997). 599 s. ISBN 80-217-0400-4
* Rudolf Urc: *Dejiny animovaného filmu II.* VŠMU Bratislava 1999. 103 s.

Kategória:Osobnosti z Nitry
Kategória:Slovenskí režiséri kreslených filmov
Kategória:Držitelia ceny Igric